KOMISIJOS REGLAMENTAS (EB) Nr. 479/2007
2007 m. balandžio 27 d.
iš dalies keičiantis Reglamentą (EB) Nr. 2076/2005, nustatantį pereinamojo laikotarpio priemones Europos Parlamento ir Tarybos reglamentams (EB) Nr. 853/2004, (EB) Nr. 854/2004 ir (EB) Nr. 882/2004 įgyvendinti ir iš dalies keičiantis reglamentus (EB) Nr. 853/2004 ir (EB) Nr. 854/2004
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 853/2004, nustatantį konkrečius gyvūninės kilmės maisto produktų higienos reikalavimus (1), ypač į jo 9 straipsnį,
atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 854/2004, nustatantį specialiąsias gyvūninės kilmės produktų, skirtų vartoti žmonėms, oficialios kontrolės taisykles (2), ypač į jo 16 straipsnį,
kadangi:
(1)
Komisijos reglamente (EB) Nr. 2076/2005 (3) išdėstytos pereinamojo laikotarpio priemonės Europos Parlamento ir Tarybos reglamentams (EB) Nr. 853/2004, (EB) Nr. 854/2004 ir (EB) Nr. 882/2004 įgyvendinti.
(2)
Komisijos reglamento (EB) Nr. 2074/2005 (4) 6 straipsnyje nustatytos veterinarijos sertifikatų formos tam tikrų gyvūninės kilmės produktų importui įgyvendinant Reglamentą (EB) Nr. 853/2004. Šie produktai išvardyti Reglamento (EB) Nr. 2074/2005 VI priede ir apima varlių kojeles bei sraiges, želatiną, kolageną, žuvininkystės produktus, gyvus dvigeldžius moliuskus ir medų bei kitus bitininkystės produktus.
(3)
Reglamento (EB) Nr. 2076/2005 7 straipsnio 4 dalyje nustatyta nuo Reglamento (EB) Nr. 2074/2005 VI priedo nukrypti leidžianti nuostata taikoma tame priede išvardytiems produktams, kuriems atitinkami importo sertifikatai buvo išduoti, jei taikoma, pagal iki 2006 m. sausio 1 d. galiojusias suderintas Bendrijos taisykles, o kitais atvejais - pagal iki tos datos valstybių narių įgyvendintas nacionalines taisykles ir kurie gali būti importuoti į Bendriją iki 2007 m. gegužės 1 d.
(4)
Siekiant išvengti bet kokio prekybos sutrikdymo ir administracinių kliūčių įvežimo į Bendriją vietose dėl to, kad vėluoja trečiųjų valstybių sertifikavimo sistemų pritaikymas prie naujos Reglamentu (EB) Nr. 2074/2005 priimtos sertifikavimo tvarkos, sertifikatus, išduotus laikantis ankstesnės sertifikavimo tvarkos ir pasirašytus iki 2007 m. gegužės 1 d., turėtų būti leidžiama naudoti po 2007 m. gegužės 1 d. iki 2007 m. birželio 30 d. to reglamento VI priede išvardytų produktų importui į Bendriją.
(5)
Žuvų taukai yra apibrėžti kaip žuvininkystės produktas. Specialieji reikalavimai dėl žmonėms vartoti skirtų žuvų taukų gamybos ir teikimo į rinką buvo išdėstyti Reglamento (EB) Nr. 853/2004 III priede. Tačiau Reglamento (EB) Nr. 2076/2005 7 straipsnio 3 dalyje nustatyta nuo to priedo nukrypti leidžianti nuostata, iki 2007 m. spalio 31 d. taikoma trečiųjų šalių įmonėms, gaminančioms žmonėms vartoti skirtus žuvų taukus. Atitinkamai turėtų būti nustatytos pereinamojo laikotarpio priemonės, kad tokius produktus iki 2007 m. gruodžio 31 d. būtų leista importuoti į Bendriją su sertifikatais, išduotais pagal nacionalines taisykles, taikytas iki Komisijos reglamento (EB) Nr. 1664/2006 įsigaliojimo.
(6)
Reglamento (EB) Nr. 2076/2005 17 straipsniu kai kurioms trečiosioms šalims, kuriose dar neatlikta Bendrijos kontrolė, leidžiama laikantis tam tikrų sąlygų į Bendriją eksportuoti gyvus dvigeldžius moliuskus ir žuvininkystės produktus. Šie produktai turi būti su pavyzdiniais veterinarijos sertifikatais, nustatytais Komisijos sprendimuose 95/328/EB (5) ir 96/333/EB (6), kuriuose pateikiamas patvirtinimas tik visuomenės sveikatos aspektais. Gyvūnų sveikatos tikslais, šie pavyzdiniai veterinarijos sertifikatai turi būti papildyti Reglamentu (EB) Nr. 2074/2005 priimtais sertifikatais, kurie apima visuomenės ir gyvūnų sveikatos aspektus. Todėl aiškumo ir teisinio tikrumo tikslais bei siekiant sumažinti administracinę naštą reikia nurodyti tik Reglamentu (EB) Nr. 2074/2005 priimtus sertifikatus.
(7)
Todėl Reglamentas (EB) Nr. 2076/2005 turėtų būti atitinkamai iš dalies pakeistas,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 2076/2005 iš dalies keičiamas taip:
1)
7 straipsnio 4 dalis pakeičiama taip:
„4. Nukrypstant nuo Reglamento (EB) Nr. 2074/2005 VI priedo:
a)
tame priede išvardyti produktai, kuriems sertifikatas buvo išduotas, jei taikoma, pagal iki 2006 m. sausio 1 d. galiojusias suderintas Bendrijos taisykles, o kitais atvejais - pagal iki tos datos valstybių narių įgyvendintas nacionalines taisykles, gali būti importuoti į Bendriją iki 2007 m. birželio 30 d., jei tas sertifikatas yra tinkamai užpildytas ir pasirašytas iki 2007 m. gegužės 1d.;
b)
žuvų taukai, kuriems sertifikatas buvo išduotas pagal nacionalines taisykles, taikytas iki Komisijos reglamento (EB) Nr. 2074/2005 įsigaliojimo, ir kuris yra tinkamai užpildytas ir pasirašytas iki 2007 m. spalio 31 d., gali būti importuojami į Bendriją iki 2007 m. gruodžio 31 d.“
2)
17 straipsnio 2 dalies b punktas pakeičiamas taip:
„b)
importuojančios valstybės narės kompetentinga institucija užtikrina, kad šiais importuojamais produktais yra prekiaujama tik jos vidaus rinkoje arba vidaus rinkose, kuriose leidžiamas tokių produktų importas, ir“
3)
17 straipsnio 2 dalyje pridedamas šis c punktas:
„c)
trečiosios šalies ar teritorijos kompetentinga institucija imasi tinkamų priemonių siekdama užtikrinti, kad tie produktai nuo 2007 m. spalio 31 d. būtų importuojami su pavyzdiniais veterinarijos sertifikatais, pateiktais Reglamento (EB) Nr. 2074/2005 VI priede.
Tačiau tie produktai, kuriems sertifikatas buvo išduotas, tinkamai užpildytas ir pasirašytas pagal iki 2007 m. spalio 31 d. taikytas nacionalines taisykles, gali būti importuoti į Bendriją iki 2007 m. gruodžio 31 d.“
2 straipsnis
Šis reglamentas įsigalioja 2007 m. gegužės 1 dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. balandžio 27 d.